Bjarni Benediktsson formaður Sjálfstæðisflokksins og fjármála - og efnahagsráðherra : Það er manninum eiginlegt að hafa áhyggjur . Í raun erum við frá náttúrunnar hendi þannig gerð að neikvæðir hlutir vega þyngra en jákvæðir . Sérfræðingar sem um þessi mál fjalla benda á að í fyrndinni hafi það skilið milli lífs og dauða að vera vakandi fyrir hættum og ógnum . Áhugi okkar á neikvæðum hlutum er viðvarandi , eins og sjá má af helstu umfjöllunarefnum fjölmiðla . Dramatískar neikvæðar fréttir fá einfaldlega meiri athygli . Og þótt aðgangur að upplýsingum hafi aldrei verið greiðari í mannkynssögunni virðist hræðsluáróður og hleypidómar lifa jafngóðu – ef ekki betra lífi en áður . Að einhverju leyti hefur skuldinni verið skellt á samfélagsmiðla . Þar sé engin ritstjórn og auðvelt , fyrir þá sem vilja og nenna , að spila með almenningsálitið . Líklega er þó mest af því sem fram fer á þessum miðlum ekki skipulagt , heldur afleiðing af þessum eðlislægu hvötum mannsins , að hneigjast til neikvæðni og viðra ótta sinn við hið óþekkta . Hugsanlega er ástæða til að hafa af þessu áhyggjur . Getur verið að umhverfið sem við höfum sjálf skapað sé til þess fallið að valda óþarfa vanlíðan og byrgja okkur sýn á það sem gengur vel og ætti að stuðla að hamingju ? Þessi þróun er talin hafa haft áhrif á uppgang popúlista í Evrópu og víðar , þar sem alið er á sundrungu í hverju samfélagi fyrir sig . Birtingarmyndirnar eru margar og hér á landi má meðal annars greina þær í ákveðnu umróti í flokkaskipulaginu . Það má jafnframt segja að tilhneigingar gæti í umræðunni til að einfalda mjög flókna hluti og skipa fólki í fylkingar með eða á móti . Það er í sjálfu sér síður en svo nýtt fyrirbæri , en tæknin til að koma vanstilltri umræðu af stað um einstök mál er orðin þróaðri . Til ríkisstjórnarsamstarfs Vinstrihreyfingarinnar – græns framboðs , Sjálfstæðisflokks og Framsóknarflokks var í vissum skilningi stofnað til að vinna gegn frekari pólun . Stefnumál flokkanna gáfu fyrirfram ekki tilefni til að ætla að þeir ættu best saman , en þeir gátu sameinast um stóru myndina og voru sammála um mikilvæg mál sem vinna þarf að þvert á pólitískar línur til að tryggja árangur fyrir heildina . Það ætluðu flokkarnir að gera , þrátt fyrir að gera mætti ráð fyrir að sótt yrði að ríkisstjórninni úr mörgum áttum fyrir að standa ekki fyrir nógu tærar hugmyndafræðilegar lausnir . Reyndar bendir margt til , ef tekið er mið af núverandi flokkaskipan , nýlegum kosningaúrslitum og kosningaskipulagi , að slíkt hið sama kunni að bíða framtíðarríkisstjórna . Segja má að innbyrðis ósamræmis gæti í kröfunni um færri málamiðlanir á sama tíma og sundrung verður á flokkaskipulaginu . Óhjákvæmilegt er að óþols gæti í baklandinu á hinum pólitísku ásum þegar málamiðlanir eru gerðar eða stefnan er ekki afgerandi . Kallað er eftir frekari skattalækkunum til hægri en meiri miðstýringu til vinstri svo dæmi séu nefnd . Niðurstaða síðustu kosninga var hvað sem því líður sú að fylgið dreifðist á flokka og eftir sundrungu og pólitískt gjörningaveður síðasta áratug var tími til kominn að brúa gjána sem myndast hafði . Styrkur stjórnarinnar verður ekki mældur í fyrirsögnum vefmiðla eða hálfsmánaðarlegum fylgiskönnunum . Þegar upp er staðið verða það verkin , málin sem stjórnin setur á dagskrá og kemur í framkvæmd sem standa sem klettur upp úr ölduróti samfélagsmiðlanna . Slík stjórn starfar samkvæmt þeirri trú að þegar reikningsskil verða gerð megi uppsláttur einstakra mála á miðju kjörtímabili sín lítils gegn raunverulegum árangri og traustvekjandi framtíðarsýn . Í ljósi alls þess , sem hér hefur verið sagt , kemur það ef til vill ekki á óvart að áhyggjur af framtíðinni voru líklega ein helsta ástæða þess að ég gaf mig að stjórnmálunum á sínum tíma – en það voru áhyggjur sem ég vildi virkja sem drifkraft breytinga og framfara . Ein helsta forsenda þess að endast eitthvað á vettvangi stjórnmálanna , án þess að missa móð , er síðan að hafa innri rödd og geta spurt sig reglulega : Hvernig gengur – svona í raun og veru ? Og við áramót er góður tími til að spyrja hvernig gangi . Hvernig hafa áherslur og ákvarðanir líðandi árs og undanfarinna ára reynst samfélaginu ? Okkur Íslendingum hefur gengið vel á árinu sem er að líða . Það er hægt að segja þrátt fyrir loðnubrest í upphafi árs , sem vissulega kom hart niður á ákveðnum byggðum , en aðrar tekjur komu í staðinn fyrir þjóðarbúið í heild . Það er merkilegt því loðnan hefur í áratugi verið önnur verðmætasta útflutningstegund sjávarafurða . Gjaldþrot félags , sem í fyrra flutti 25% allra ferðamanna til landsins , var áhyggjuefni , og vissulega fækkaði ferðamönnum . Þeir sem komu keyptu þó fleiri gistinætur og neysla ferðamanna dróst einungis saman um 6% á árinu . Við stóðum þessi áföll vel af okkur , meðal annars vegna þess að atvinnulíf okkar er fjölbreyttara en áður og útflutningstekjurnar koma nú víðar að . Kjarasamningar á almennum vinnumarkaði voru stærsta einstaka ákvörðun sem tekin var á árinu og hafði mikil áhrif á framvindu mála . Aðilar vinnumarkaðar náðu tímamótasamningum með stuðningi stjórnvalda í formi aðgerða sem spanna allt frá lækkun skatta og lengra fæðingarorlofi til úrræða í húsnæðismálum . Ríkisstjórnin hefur ákveðið að nýta í störfum sínum nýja mælikvarða um hagsæld og lífsgæði sem munu hafa mikil áhrif á mat okkar á árangri á mikilvægum sviðum . Stefnan í opinberum fjármálum var endurskoðuð , vextir lækkuðu og þannig var tryggt að umsamdar launahækkanir skiluðu sér í vasa launþega . Ársins 2019 verður meðal annars minnst fyrir jákvæð áhrif þess þegar opinber fjármál , vinnumarkaður og framkvæmd peningastefnunnar lögðust á sömu sveif . Við höfum búið við litla verðbólgu , lægstu húsnæðisvexti í sögunni og þetta var enn eitt árið sem kaupmáttur launþega óx . Ríkissjóður hefur aldrei notið betri kjara , skuldir lækka og viðskiptastaðan við útlönd er hagstæðari þjóðarbúinu en áður . Þetta er sannarlega góð staða til að hefja nýtt ár . Sterk staða efnahagsmála skiptir miklu fyrir þjóðina . Okkar bíða áfram verkefni sem á engan hátt verða auðleyst . Við viljum styrkja vegakerfið , bæta með því samgöngur og auka umferðaröryggi . Óveðrið undir lok árs minnti okkur á hve mikilvægt flutnings - og dreifikerfi raforku er fyrir byggð um allt land . Þar er þörf á átaki . Stuðningskerfi aldraðra með lágan lífeyri þarf að þétta . Þótt þjóðin sé ung er hún að eldast og betri lyf og lausnir í heilbrigðismálum kalla á aukið fjármagn . Við viljum samkeppnishæfa skóla sem skila nemendum vel undirbúnum út í lífið . Við viljum líka nútímavæða opinberar þjónustu - og eftirlitsstofnanir . Þannig verður blómlegt mannlíf um allt land , jafnt í þéttbýli sem dreifbýli og góðar hugmyndir fá framgang . Alls staðar eigum við að gera kröfu um að nýta tækni til að geta gert meira fyrir minna , aukið framleiðni , afköst og ánægju , ávallt í sóknarhug öllum til hagsbóta . Við erum í fremstu röð þjóða hvað lífsgæði varðar og verðum að halda vöku okkar svo samkeppnishæfni landsins dvíni ekki . Enn er búist við því að hagvöxtur á heimsvísu taki við sér árið 2020 en þó er útlit fyrir að hagvöxtur minnki í helstu viðskiptalöndum Íslands sem er áhyggjuefni fyrir viðskiptakjör okkar . Nýleg skýrsla um EES-samstarfið dregur fram hve mikilvæg aðildin að innri markaðinum er okkur í þessu tilliti . Að sinni virðist sem okkur standi meiri ógn af viðskiptastríði stórveldanna en atburðum sem standa okkur nær , svo sem útgöngu Bretlands úr ESB . Frjáls viðskipti eru frumforsenda velmegunar og friðar . Ísland á að vera öflugur málsvari slíkra sjónarmiða á alþjóðavettvangi , þannig tryggjum við best möguleika okkar til að vera áfram í hópi þeirra þjóða sem búa við hvað best lífskjör . Við skulum vera þakklát fyrir allt það góða sem áunnist hefur og muna að það var dugnaður , þor og seigla þeirra sem á undan okkur hafa gengið sem lagði grunn að þeirri velmegun sem við Íslendingar búum nú við . Við skulum því fara bjartsýn inn í nýtt ár – með mátulegar áhyggjur af framtíðinni svo við missum ekki dampinn – og treystum á landið og okkur sjálf til góðra verka . Gleðilegt nýtt ár ! Greinin biritst fyrst í Morgunblaðinu 31. desember 2019 .